УГОВОР О ГРАЂЕЊУ

Уговорне стране:

1. Наручилац радова: Погон за прикупљање и пласман меда пчелара СПОС-а „Наш мед“ доо Рача, Карађорђева 48, Рача, ПИБ: 110159697, матични број: 21308366, број рачуна: 340-0000011016864-51, кога заступа Радивоје Ранковић, директор, (у даљем тексту: Наручилац) 

и

2. Извођач радова: GRADJEVINSKA ZANATSKA ZADRUGA PIONIR VLASOTINCE, Синише Јанића 2, Власотинце, ПИБ: 100921280, матични број: 07301898, број рачуна: 205-0000000202919-06, кога заступа Бата Стевановић, ЈМБГ: 1905968741620, директор (у даљем тексту: Извођач).

Предмет уговора 

Члан 1.

Уговорне стране сагласно констатују да је Наручилац спровео избор извођача радова након ЈАВНОГ ПОЗИВА ЗА ДОСТАВЉАЊЕ ПОНУДА ЗА ИЗБОР ИЗВОЂАЧА РАДОВА на изградњи објекта „Погон за прикупљање и пласман меда“ на територији општине Рача (у даљем тексту: Јавни позив).

Предмет овог уговора је Извођење радова на изградњи објекта - Погона за прикупљање и пласман меда, односно извођење радова на изградњи индустријске зграде, укупне нето површине 1308,78 m², укупне бруто површине 1480,01 m² и спратности П+1, на катастарској парцели број 91/4 К.О. Рача у улици Краља Петра Првог у Рачи; Површина парцеле 4191,00 m². Намена објекта: индустријска зграда – надкривена зграда која се употребљава за индустријску производњу, категорија објекта: В, класификациона ознака: 125103 – 100 %.

Извођач се обавезује да по систему „кључ у руке“ изведе радове из претходног става овог члана у свему према Јавном позиву објављеном 14. марта 2018. године, издатој грађевинској дозволи (Решење о грађевинској дозволи број: ROP-RAC-39988-CPI-1/2017, у систему обједињене процедуре, односно инт. број: 351-3069/2017-IV-02-1 од 29.12.2017. године, донето од стране Општинске управе општине Рача, Одељења за урбанизам, изградњу и локални економски развој, Одсека за урбанизам, изградњу и локални економски развој, постало правоснажно дана 15.01.2018. године.), пратећој пројектно-техничкој и другој наведеној документацији (а коју између осталог чине: ПЗИ – Пројекат за извођење, Предмер и предрачун саобразно пројекту) и Понуди заједно са Изјавом Извођача и другим документима који је сачињавају, а што све представља саставни део овог уговора.

Уговарачи су сагласни да постоје изузеци у односу на пројектно-техничку и другу документацију, односно ПЗИ – Пројекат за извођење, и обавезује се Извођач да у складу са тим изведе радове. Изузеци су следећи: 
1) Уместо четири контејнера намењених за организовање састанака, одлагање и архивирање узорака грађевинског материјала и фабриката, и тоалет, извођач се обавезује да без посебне накнаде устроји градилиште по правилима струке; 
2) Да се у оквиру земљаних радова, уместо пројектованог дробљеног камена насипа природни шљунак на делу објекта, али са условом да се добије пројектована збијеност; 
3) Да се уместо облагања колско-пешачких стаза бехатон плочама, завршни материјал (бехатон плоче) замени са BNHS 16 дебљине 7 цм; 
4) Уместо пројектоване градилишне ограде, извођач се обавезује да постави своју ограду у складу са правилима струке и одговара за сигурност и стабилност исте, без посебне накнаде. 

Извођач се обавезује да предметне радове изведе у складу са одредбама важећих закона, прописа, техничких услова и стандарда који важе за ову врсту посла, квалитетно и уз строго поштовање професионалних правила своје струке.

У погледу извођења радова на изградњи објекта који представљају предмет овог Уговора, обезбеђује се стручни надзор у складу са одредбама важећег Закона о планирању и изградњи.

Стручни надзор над извођењем радова на градилишту вршиће се свакодневно ради контроле уредног извођења радова.

Вредност радова – цена 

Члан 2.

Уговорне стране утврђују да укупно уговорена цена за извођење радова из члана 1. овог уговора износи укупно 98.500.000,00 динара (словима: деведесетосаммилионапетстохиљададинара) без ПДВ-а, а добијена је након директних преговора уговорних страна и прихвата последње учињене понуде од стране Извођача, својеручно потписане од стране законског заступника, Бате Стевановића, од 1. јуна 2018. године.

Уговорена цена, из претходног става, је фиксна и не може се мењати.

Уговорена цена обухвата и вредност свих непредвиђених радова и вишкова радова, а искључује утицај мањкова радова на уговорену цену.

Осим вредности рада, добара и услуга неопходних за извршење овог уговора, цена обухвата и трошкове организације градилишта, осигурања градилишта и објекта, трошкове израде пројекта изведеног објекта уколико Извођач у току извођења одступи од пројекта за грађевинску дозволу на сопствену иницијативу, геодетског снимања свих изведених радова за потребе израде пројекта изведеног објекта, и све остале зависне трошкове Извођача, као и учествовање Извођача у церемонијама полагања камена темељца и отварања Погона, тј. Извођач радова ће о свом трошку обезбедити оруђа и материјал за ту намену. 

Начин плаћања 

Члан 3.

Уговорне стране су сагласне да се плаћање цене по овом уговору изврши по испостављеним и овереним привременим ситуацијама и окончаној ситуацији, сачињеним на основу оверене грађевинске књиге изведених радова  и потписаним од стране Стручног надзора, по пријему рачуна достављеном од стране Извођача, с тим што окончана ситуација мора износити 10% (десет процената) од укупно уговорене вредности. 
Плаћање ће се обављати по следећим комплетираним фазама изградње: 
1) Завршена примарна конструкција објекта (20%); 
2) Завршени зидарски и бетонски радови (20%); 
3) Завршени кровопокривачки, столарски и браварски радови (15%); 
4) Завршени спољашњи и унутрашњи разводи свих инсталација (15%); 
5) Завршени радови на спољном уређењу (20%); 
6) Завршен технички пријем објекта (10%). 

Услов за исплату оверене окончане ситуације је извршена примопредаја радова са позитивним мишљењем Комисије за технички преглед изведених радова. 

Уколико Наручилац или овлашћено лице од стране Наручиоца делимично оспоре испостављене ситуације, Наручилац је дужан да исплати неспорни део ситуације, који одређује Стручни надзор. 

Кoмплетну документацију неопходну за оверу привремене ситуације: листове грађевинског дневника, грађевинске књиге, одговарајуће атесте за уграђени материјал и набавку опреме и другу документацију Извођач доставља Стручном надзору који ту документацију чува дo примопредаје и коначног обрачуна, у супротном се неће извршити плаћање тих позиција, што Извођач признаје без права на приговор.

Авансно плаћање није могуће.

Рок за извођење радова 

Члан 4.

Извођач се обавезује да радове који су предмет овог уговора изведе у року од 150 (словима: стопедесет) календарских дана, рачунајући од дана увођења у посао, а према приложеном динамичком плану извођења радова, који је саставни део овог уговора.

Датум увођења у посао, Стручни надзор уписује у грађевински дневник, а сматраће се да је увођење у посао извршено даном кумулативног стицања следећих услова:

- Да је Наручилац предао Извођачу пројектно-техничку документацију и грађевинску дозволу; 

- Да је Наручилац обезбедио Извођачу несметан прилаз градилишту.

	Извођач се обавезује да са радовима почне одмах по увођењу у посао.

Захтев за продужење рока извођења радова који су предмет овог уговора, у писаној форми, уз сагласност Стручног надзора, Извођач подноси Наручиоцу у року од два дана од сазнања за околност која би могла довести до продужења рока извођења радова из става 1. овог члана, а најкасније 15 дана пре истека коначног рока за завршетак радова. Околности које би могле довести до продужења рока извођења радова су:
- Природни догађаји (пожар, поплава, земљотрес и сл.);
- Мере предвиђене актима надлежних органа;
- Непредвиђени радови према члану 634. Закона о облигационим односима, за које Извођач приликом извођења радова није знао нити је могао знати да се морају извести.

Уговорени рок је продужен када уговорне стране у форми Анекса овог уговора о томе постигну писани споразум.

Под роком завршетка радова сматра се дан њихове спремности за технички преглед, а што Стручни надзор констатује у грађевинском дневнику.

У случају да Извођач не испуњава предвиђену динамику, обавезан је да уведе у рад више извршилаца, без права на захтевање повећаних трошкова или посебне накнаде.

Ако постоји оправдана сумња да радови неће бити изведени у уговореном року, Наручилац има право да затражи од Извођача да предузме потребне мере којима обезбеђује одговарајуће убрзање радова и њихово усклађивање са предвиђеним динамичким планом извођења радова.

Ако Извођач падне у доцњу са извођењем радова, нема право на продужење уговореног рока због околности које су настале у време доцње.

Уговорна казна 

Члан 5.

Уколико Извођач не заврши радове који су предмет овог уговора у уговореном року, дужан је да плати Наручиоцу уговорну казну у висини од 1 промила од укупно уговорене вредности без ПДВ-а за сваки календарски дан закашњења, с тим што укупан износ казне не може бити већи од 10% од вредности укупно уговорених радова без ПДВ-а. 

Наплату уговорне казне извршиће Наручилац, без претходног пристанка Извођача, умањењем рачуна наведеног у окончаној ситуацији.

Ако дође до закашњења већег од 100 календарских дана у извођењу или предаји изведених радова од стране Извођача у односу на уговорени рок, Наручилац може захтевати раскид овог уговора и активацију Банкарске гаранције за добро извршење посла у износу од 20% од укупно уговорене вредности коју Извођач мора доставити у року од 15 дана од дана потписивања овог уговора.  

У случају из претходног става уколико дође до закашњења прецизираног ставом 3. овог члана, Наручилац може једнострано раскинути овај уговор.
 
Наручилац такође може захтевати накнаду штете, односно поред уговорне казне и активације Банкарске гаранције за добро извршење посла, разлику до пуног износа претрпљене штете.

Обавезе Извођача 

Члан 6.

Извођач се обавезује да радове који су предмет овог уговора изведе у складу са свим важећим прописима, техничким прописима, грађевинском дозволом, пројектно-техничком документацијом и овим уговором, и да по завршетку радова изведене радове преда Наручиоцу.

Ради извођења радова који су предмет овог уговора, Извођач се обавезује да обезбеди радну снагу, материјал, грађевинску и другу опрему, изврши грађевинске, грађевинско-занатске и припремно-завршне радове, као и све друго неопходно за потпуно извршење радова који су предмет овог уговора.

Извођач се посебно обавезује :

- Да по пријему пројектно-техничке и друге документације исту прегледа и у року од 7 (седам) дана, рачунајући од дана пријема, достави примедбе у писаном облику Наручиоцу на разматрање и даље поступање. Неблаговремено уочене или достављене примедбе, које нису могле остати непознате да су на време сагледане, неће бити узете у обзир нити ће имати утицаја на рок за извођење радова; 

- Да пре почетка радова потпише пројекте за извођење и Наручиоцу достави решење о именовању одговорног Извођача радова; 

- Да изведе радове у складу са издатом грађевинском дозволом и према пројектно-техничкој документацији у складу са важећим грађевинским прописима, нормативима, обичајима и правилима струке, те испуни све уговорене обавезе стручно, квалитетно, према важећим стандардима за ту врсту посла и у уговореном року;

- Да уз овај уговор приложи динамички план извођења радова;

- Да о свом трошку обезбеди и истакне на видном месту градилишну таблу у складу са важећим прописима;

- Да обезбеди довољну радну снагу на градилишту и благовремену испоруку уговореног материјала и опреме потребних за извођење уговором преузетих радова; 

- Да уведе у рад више смена, продужи смену или уведе у рад више извршилаца, без права на повећање трошкова или посебне накнаде за то, уколико не испуњава предвиђену динамику; 

- Да предузме све мере обезбеђења и заштите објекта, градилишта, радова, уређаја, инсталација, свих лица на градилишту, као и одговарајуће обезбеђење складишта својих материјала и слично, тако да се Наручилац ослобађа свих одговорности према државним органима, што се тиче безбедности, прописа о заштити животне средине, и радно-правних прописа за време укупног трајања извођења радова до предаје радова Наручиоцу;

- Да за (све) материјале и опрему које користи приликом градње, Наручиоцу или овлашћеном лицу од стране Наручиоца, достави сертификате акредитованих лабораторија за тај тип материјала и опреме, у складу са важећим прописима и стандардима у Републици Србији;

- Да се строго придржава мера заштите на раду; 

- Да омогући вршење стручног надзора на објекту;
 
- Да уредно води грађевински дневник и грађевинску књигу, као и све друге потребне књиге и документацију на градилишту предвиђену законом и другим прописима Републике Србије, који регулишу ову област, као и да омогући сталан и несметан приступ напред наведеном на захтев Наручиоца или Стручног надзора; 

- Да поступи по свим основаним примедбама и захтевима Наручиоца датим на основу извршеног надзора и да у том циљу, у зависности од конкретне ситуације, о свом трошку, изврши поправку или рушење или поновно извођење радова, замену набављеног или уграђеног материјала, опреме, уређаја и постројења или убрзања извођења радова када је запао у доцњу у погледу уговорених рокова извођења радова; 

- Да по завршеним радовима одмах обавести Наручиоца да је завршио радове и да је спреман за њихов пријем; 

- Да сноси трошкове накнадних прегледа Комисије за технички преглед изведених радова уколико се утврде неправилности и недостаци; 

- Да гарантује квалитет изведених радова, употребљеног материјала и набављене опреме, с` тим да отклањању недостатка у гарантном року за изведене радове Извођач мора да приступи у року од 5 дана по пријему писаног позива од стране Наручиоца;

- Да о свом трошку отклони, све евентуално причињене штете на постојећим инсталацијама, објектима, саобраћајницама, јавним и приватним површинама;

- Да обезбеди присуство и учешће свог представника у раду Комисије за технички преглед објекта;

- Да о свом трошку обезбеди привремени градилишни прикључак за водоснабдевање, као и да сноси месечне трошкове потрошње електричне енергије и воде за време трајања извођења радова;

- Да о свом трошку обезбеди одлагање свих отпадних вода, материјала и материја за време трајања извођења радова;

- Да о свом трошку обезбеди просторије и/или објекте за боравак и живот лица ангажованих за извођење радова.

Извођач радова не ослобађа се одговорности ако је штета настала због тога што је при извођењу одређених радова поступао по захтевима Наручиоца, а противно правилима струке.

Члан 7.

Извођач је у обавези да у року од 15 дана од дана закључења овог уговора достави детаљан динамички план који мора садржати следеће позиције, прва: припрема и формирање градилишта и последња: отклањање недостатака, у четири примерка, по два за Наручиоца и Стручни надзор.

Обавезе Наручиоца 

Члан 8.

Наручилац се обавезује да Извођачу плати уговорену цену у року од 7 дана од дана испостављања рачуна, под условима и на начин одређен члановима 2. и 3. овог уговора. 

Наручилац ће обезбедити вршење Стручног надзора над извршењем уговорних обавеза Извођача.

Наручилац се обавезује да у року од 15 дана од дана закључења овог уговора обавести извођача о лицима која је овластио за вршење Стручног надзора.

Наручилац се обавезује да уведе Извођача у посао, предајући му пројектно-техничку и другу документацију, као и да му обезбеди несметан прилаз градилишту.

Гаранције 

Члан 9.

Извођач се обавезује да у року од 15 дана од дана потписивања овог уговора преда Наручиоцу Банкарску гаранцију за добро извршење посла у висини 20% од уговорене вредности из члана 2. овог уговора, са трајањем од најмање 30 дана дуже од дана истека рока за коначно извршење посла. Ако се за време трајања уговора промене рокови за извршење уговорне обавезе, Извођач је дужан да продужи важност Банкарске гаранције за добро извршење посла. 

Гарантни рок 

Члан 10.

Гарантни рок за изведене радове износи 2 (две) године рачунајући од дана примопредаје радова. За уграђене материјале важи гарантни рок у складу са условима произвођача. 

Извођач је обавезан да, на дан извршене примопредаје радова који су предмет овог уговора, записнички преда Наручиоцу све гарантне листове за уграђене материјале, као и упутства за руковање.

Извођач је дужан и да надокнади штету коју је Наручилац претрпео у пословању, ако је услед недостатака за које одговара у гарантном року дошло до прекида пословања.

Члан 11.

Извођач је дужан да у току гарантног рока, на први писани позив Наручиоца, отклони о свом трошку све недостатке који се односе на уговорени квалитет изведених радова, уграђених материјала и опреме, а који нису настали неправилном употребом, као и сва оштећења проузрокована овим недостацима.

Ако Извођач не приступи извршењу своје обавезе из претходног става у року од 5 дана по пријему писаног позива од стране Наручиоца, Наручилац је овлашћен да за отклањање недостатака ангажује друго правно или физичко лице, на терет Извођача, наплатом по меници.

Извођач је обавезан да приликом примопредаје радова Наручиоцу преда сопствену бланко меницу на износ од 5% (пет процената) укупне цене радова по коначном обрачуну, коју је Наручилац овлашћен да употреби само када Извођач не изврши своје обавезе у отклањању недостатака који се односе на уговорени квалитет изведених радова, уграђених материјала и опреме, а који нису настали неправилном употребом, као и сва оштећења проузрокована овим недостацима која су се појавила у гарантном року.

Оригинал сопствене бланко менице мора бити прописно потписан и печатиран од стране издаваоца без попуњавања осталих битних елемената менице, са копијом депо картона, меничним овлашћењем (у два примерка) за попуну менице и потврдом о регистрацији менице са клаузулом „без протеста“.

	Уколико менична свота у гарантном року не покрива у потпуности трошкове настале поводом отклањања недостатака из става 1. овог члана, Наручилац има право да од Извођача тражи накнаду штете, до пуног износа стварне штете.

Квалитет уграђеног материјала и опреме 

Члан 12.

За укупан уграђени материјал и опрему Извођач мора да има сертификате квалитета и атесте који се захтевају по важећим прописима и мерама за објекте те врсте у складу са издатом грађевинском дозволом и пројектно-техничком документацијом.

Уколико Наручилац утврди да уграђени материјал или опрема не одговарају стандардима и техничким прописима, Наручилац може одбити и забранити његову употребу. У случају спора меродаван је налаз овлашћене организације за контролу квалитета.

Извођач је дужан да о свом трошку обави одговарајућа испитивања материјала и контролу квалитета опреме и одговоран је уколико употреби материјал који не одговара квалитету.

У случају да је због употребе неквалитетног материјала угрожена безбедност објекта, било којих лица у објекту, било које робе и сировина у објекту Наручилац има право да тражи да Извођач поруши лоше изведене делове објекта и да их о свом трошку поново изведе у складу са издатом грађевинском дозволом, пројектно-техничком документацијом и уговорним одредбама. Уколико Извођач у одређеном року то не учини, Наручилац има право да ангажује другог извођача искључиво на трошак Извођача.

Члан 13.

Извођач ће део радова који су предмет овог уговора извршити преко подизвођача, чији комплетан списак ће доставити Наручиоцу пре почетка извођења радова. 

Извођач ће подзвођачу из претходног става овог члана поверити део радова чији проценат укупне вредности изведених радова не може бити већи од 40 процената. 

Извођач у потпуности одговара Наручиоцу за извршење уговорених обавеза, те и за радове изведене од стране подизвођача, као да их је сам извео.

Извођач не може ангажовати као подизвођача лице које није навео у достављеном списку подизвођача, у супротном Наручилац може реализовати средство обезбеђења и раскинути овај уговор.

Извођач може ангажовати као подизвођача лице које није навео у достављеном списку подизвођача, ако је на страни подизвођача након подношења понуде настала трајнија неспособност плаћања, ако то лице испуњава све услове одређене за подизвођача и уколико добије претходну сагласност Наручиоца.

Вишкови, хитни непредвиђени и накнадни радови 

Члан 14.

Уколико се током извођења уговорених радова појави потреба за извођењем вишкова радова, Извођач је дужан да о томе обавести Стручни надзор и Наручиоца у писаној форми.

Извођач није овлашћен да без писане сагласности Наручиоца и Стручног надзора мења обим уговорених радова и изводи вишкове радова.

Сви непредвиђени радови и вишкови радова извршиће се без икакве накнаде јер је њихова вредност обухваћена уговореном ценом.

Члан 15.

Извођач може и без претходне сагласности Наручиоца, а уз сагласност Стручног надзора извести хитне непредвиђене радове, уколико је њихово извођење нужно.

Извођач и Стручни надзор су дужни да истог дана када наступе околности из става 1. овог члана, о томе обавесте Наручиоца.

Члан 16.

Фактички обављени накнадни радови, без закљученог уговора, су правно неважећи.

Примопредаја радова 

Члан 17.

Примопредаја изведених радова врши се по завршетку извођења уговорених радова из члана 1. овог уговора.

Извођач о завршетку радова који су предмет овог уговора обавештава Наручиоца и Стручни надзор, а дан завршетка радова уписује се у грађевински дневник.

Примопредаја радова се врши комисијски најкасније у року од 15 дана од завршетка радова.

Комисију за примопредају изведеног објекта чине најмање по један представник Наручиоца, Стручног надзора и Извођача.

Комисија за примопредају изведеног објекта сачињава записник о примопредаји радова на дан примопредаје радова и сачињава коначни обрачун. 

Услов за примопредају радова је позитивни налаз и мишљење Комисије за технички преглед објекта. 

Извођач је дужан да приликом примопредаје радова преда попуњене одговарајуће табеле свих уграђених материјала у два извода са приложеним атестима.

Грешке, односно недостатке које утврди Наручилац у току извођења или приликом преузимања и предаје радова, Извођач мора да отклони без одлагања. Уколико те недостатке Извођач не почне да отклања у року од пет дана по пријему позива од стране Наручиоца и ако их не отклони у споразумно утврђеном року, Наручилац ће радове поверити другом извођачу на терет Извођача.

Извођач ће у моменту примопредаје радова од стране Извођача, Наручиоцу предати на коришћење радове који су предмет овог уговора.

Извођач радова је дужан да сарађује са Комисијом за технички преглед и Комисијом за примопредају изведеног објекта и да поступи по свим захтевима тих Комисија. 
Наручилац и Извођач су дужни да Комисији за технички преглед и Комисији за примопредају изведеног објекта обезбеде сву потребну документацију у складу са важећим прописима.
Уколико Комисија за технички преглед изведених радова својим мишљењем, односно извештајем (записником), констатује примедбе на изведене радове, Извођач је у обавези да их о свом трошку отклони у року који предложи наведена Комисија.
Уколико Извођач радова у остављеном року не поступи по примедбама Комисије за технички преглед, Наручилац ће ангажовањем трећих лица отклонити недостатке, о трошку Извођача, као и наплатом средства обезбеђења, сходно условима овог Уговора.

Технички преглед радова и употребну дозволу обезбедиће Наручилац. 

Заштита пословне тајне 

Члан 18.
	
Све информације које је Извођач добио у процесу избора, за време уговорног односа и након престанка истог, дужан је да третира као пословну тајну, те сходно закону одговара за кршење исте, а ,,Наш мед” доо има право на накнаду штете. Ова обавеза траје неограничено.

Раскид и привремени прекид реализације уговора 

Члан 19.

Наручилац има право на једнострани раскид овог уговора у следећим случајевима:

- Уколико Извођач касни са извођењем радова дуже од 100 календарских дана, као и ако Извођач не изводи радове у складу са издатом грађевинском дозволом или пројектно-техничком документацијом или из неоправданих разлога прекине са извођењем радова; 

- Уколико извршени радови не одговарају прописима или стандардима за ту врсту посла и квалитету наведеном у Понуди Извођача, а Извођач није поступио по примедбама Стручног надзора. 

	Привремени прекид извођења радова могућ је у случају недостатка средстава за реализацију уговора. 

	Након раскида или привременог прекида извођења радова, ради се пресек стања и обрачун изведених радова. 

Члан 20.

У случају једностраног раскида уговора, Наручилац има право да за радове који су предмет овог уговора ангажује другог извођача и активира Банкарску гаранцију за добро извршење посла. Извођач је у наведеном случају обавезан да надокнади Наручиоцу штету, која представља разлику између цене предметних радова по овом уговору и цене радова новог извођача за те радове.

Уговор се раскида изјавом у писаној форми која се доставља другој уговорној страни и са отказним роком од 30 дана од дана пријема изјаве. Изјава мора да садржи основ за раскид уговора.

У случају раскида уговора, Извођач је дужан да изведене радове конзервира. Трошкове сноси уговорна страна која је одговорна за раскид уговора.

Завршне одредбе 

Члан 21.

За све што овим уговором није изричито регулисано примењују се одредбе Закона о облигационим односима („Службени лист СФРЈ”, бр. 29/1978, 39/1985, 45/1989 (УСЈ), 57/1989, „Службени лист СРЈ”, број 31/1993), Закона о планирању и изградњи (“Службени гласник РС”, бр. 72/2009, 81/2009 (исправка), 64/2010 (УС), 24/2011, 121/2012, 42/2013 (УС), 50/2013 (УС), 98/2013 (УС), 132/2014, 145/2014) и других важећих прописа Републике Србије, као и Посебних узанси о грађењу („Сл. Лист СФРЈ“ бр. 18/77), а уговорне стране поступаће у својим међусобним односима савесно и у складу са добрим пословним обичајима. 

Члан 22.

Све евентуалне спорове по овом уговору уговорне стране решаваће споразумно, а за случај да спор не реше мирним путем уговарају надлежност Привредног суда у Београду.

Члан 23.

Овај уговор је сачињен у шест једнаких примерака, по три за сваку уговорну страну.

У Рачи,
Дана 16. јуна 2018. године.

             НАРУЧИЛАЦ	ИЗВОЂАЧ

_________________________	     _________________________